Blackwood
Blackwood, bridgespillets måske mest populære konvention (makkeraftale), opfundet af amerikaneren Easley Blackwood (1903-92). Med Blackwood kan man spørge makker om antallet af esser og evt. konger og sikre sig, at de er til stede til melding af slem. 
Konventionen er forbedret flere gange, først som Blackwood-Morrow, hvor trumf konge regnes som et es, og siden som Roman Key Card Blackwood, hvor også trumf dame inddrages, og hvor det samlede system i nogle situationer kan lokalisere specifikke konger og damer.